
Kabanata 1




  
Ang Sukdulang Pagpapakita ng Gawain ng Demonyo




  
    At nagsidating sila sa kabilang ibayo ng dagat sa lupain ng mga Gadareno.


    At paglunsad niya sa daong, pagdaka’y sinalubong siya na galing sa mga libingan ng isang lalake na may isang karumaldumal sa espiritu, Na tumatahan sa mga libingan: at sinoma’y hindi siya magapos, kahit ng tanikala; Sapagka’t madalas na siya’y ginapapos ng mga damal at mga tanikala, at pinagbabalibali ang mga damal: at walang taong may lakas na makasupil sa kaniya.


    At palaging sa gabi’t araw, ay nagsisisigaw sa mga libingan at sa mga kabundukan, at sinusugatan ang sarili ng mga bato.


    At pagkatanaw niya sa malayo kay Jesus, ay tumakbo at siya’y kaniyang sinamba, At nagsisisigaw ng malakas na tinig, na kaniyang sinabi, Ano ang pakialam ko sa iyo, Jesus, ikaw na Anak ng Dios na Kataastaasan? kita’y pinamamanhikan alangalang sa Dios, na huwag mo akong pahirapan.Sapagka’t sinabi niya sa kaniya, Lumabas ka sa taong ito, ikaw na karumaldumal na espiritu.


    At tinanong niya siya, Ano ang pangalan mo? At sinabi niya sa kaniya, Pulutong ang pangalan ko; sapagka’t marami kami. At ipinamamanhik na mainam sa kaniya na huwag silang palayasin sa lupaing yaon. At sa libis ng bundok na yaon ay may isang malaking kawan ng mga baboy na nagsisipanginain. At nangamanhik sila sa kaniya, na nagsisipagsabi, Paparoonin mo kami sa mga baboy, upang kami ay magsipasok sa kanila.


    At ipinahintulot niya sa kanila. At ang mga karumaldumal na espiritu ay nangagsilabas, at nangagsipasok sa mga baboy: at ang kawan ay napaduhong sa bangin hanggang sa dagat, na sila’y may mga dalawang libo; at sila’y nangalunod sa dagat. At nagsitakas ang mga tagapagalaga ng mga yaon, at ibinalita sa bayan, at sa mga bukid. At nagsiparoon ang mga tao upang makita kung ano ang nangyari.


    At nagsiparoon sila kay Jesus, at nakita nila ang inalihan ng mga demonio na nakaupo, nakapanamit at matino ang kanyang pagiisip, sa makatuwid baga’y siyang nagkaroon ng isang pulutong: at sila’y nangatakot. At sinabi sa kanila ng nangakakita kung paanong pagkapangyari sa inalihan ng mga demonio, at tungkol sa mga baboy. At sila’y nangagpasimulang magsipamanhik sa kaniya na siya’y umalis sa kanilang mga hangganan.


    At habang lumululan siya sa daong, ay ipinamamanhik sa kaniya ng inalihan ng mga demonio na siya’y ipagsama niya. At hindi niya itinulot sa kaniya , kundi sa kaniya’y sinabi, Umuwi ka sa iyong bahay sa iyong mga kaibigan, at sabihin mo sa kanila kung gaano kadakilang mga bagay ang ginawa sa iyo ng Panginoon, at kung paanong kinaawaan ka niya.


    At siya’y yumaon ng kaniyang lakad, at nagpasimulang ihayag sa Decapolis kung gaanong kadakilang mga bagay ang sa kaniya’y ginawa ni Jesus: at nangagtaka ang lahat ng mga tao.

  


  Marcos 5:1-20


  Ang pag-aaral ng baliw na lalaki sa Gadara ay ang pag-aaral ng patolohiya ng gawain ng demonyo. Marami kayong malalaman na mga bagay patungkol kay Satanas at mga demonyo sa pamamagitan lamang ng pag-aaral sa kasong ito. Maraming tao ang nag-iisip kung ano ang ibig sabihin ng patolohiya. Kadalasan ay itinatanong natin kung bakit ang isang tao ay gumugugol ng kaniyang oras sa pag-aaral ng mga patay na tao. Hindi ko naintindihan noong ako ay nag-aaral pa lamang ng medisina, kung gaano kahalaga sa isang doktor ang maglaan ng oras sa pagsusuri ng mga patay na tao. Ang buong akala ko, “ Kapag sila ay namatay na, ay patay sa sila, hayaan na lamang silang ganoon!”


  Gayunpaman, naunawaan ko na ang patolohiya ay ang pag-aaral ng mga epekto ng iba’t ibang mga sakit ng tao. Ito ang pag-aaral ng sukdulang epekto ng karamdaman. Sa ibang salita, upang maunawaan kung ano ang mangyayari kapag ang karamdaman ay hinayaang magpatuloy, kinakailangang pag-aralan ang patolohiya. Kadalasan, ay sa patay na katawan lamang makikita ang sukdulang epekto ng mga sakit.


  Isang halimbawa, kapag sinuri mo ang bangkay ng isang taong namatay na may matagal nang karamdaman ng pagtaas ng presyon ng dugo, mapapansin mo ang mga pagbabago sa kanyang puso, sa kanyang mga ugat at mga bato. Ang mga pagbabagong ito ay makatutulong sa iyo na maunawaaan kung ano ang nagagawa ng pagtaas ng presyon ng dugo sa mga taong may ganitong karamdaman.


  Sa pamamagitan ng pag-aaral ng bangkay, na nakaranas ng matinding manipesto ng isang sakit, mas higit na maiintindihan ng mga doktor ang patungkol sa mga karamdaman. Kagaya rin ng pag-aaral sa baliw na lalaki sa Gadara, mauunawaan mo ang sukdulang epekto ng gawain ng demonyo sa isang tao.


  Ang kuwento ng baliw na lalaki sa Gadara, ay ang pag-aaral ng pinakamataas na uri ng pagpasok ng demonyo sa tao. Ito ay isang pagsisiwalat kung ano ang ninanais ng demonyo na gawin sa iyo kung mayrooon siyang pagkakataon. Ang bawa’t katangian ng pag-iral ng baliw na lalaki ay nagpapakita ng mala-demonyong katangian. Ang kanyang kalagayan ay nagpapakita ng iba’t ibang aspeto ng pangitain ni Satanas para sa iyo at sa akin. Kung si Satanas ay magkakaroon ng pagkakataon, ikaw at ako ay magwawakas sa magkatulad na kalagayan.


  Bagama’t karamihan sa mga tao ay hindi magiging isang sukdulang “ baliw na lalaki sa Gadara”. karamihan sa atin ay makararanas ng mas kaunting malademonyong mga pangyayari na ipinakita sa baliw na lalaking ito.


  Ang patotoo ng baliw na lalaki ng Gadara ay nagpapakita sa atin ng tatlong mga bagay:


  1. Ang mga bagay na nais gawin sa iyo ng mga demonyo kung sila ay may pagkakataong gawin ito.


  2. Ang mga bagay na ginagawa ng mga demonyo sa mga tao sa paraang dahan dahan.


  3. Ang sukdulang kalagayan ng isang tao kung saan ang mga demonyo ay nagkaroon ng lubos na pagpapakita.


  Habang binabasa mo ang aklat na ito ay ipahahayag sa iyo ng Dios ang maraming mga bagay patungkol sa mga gawain ng mga demonyo, at kung paano ka nila maaapektuhan.


  Marami ang nag-iisip na ang patotoo ng baliw na lalaki sa Gadara ay isang kuwento ng isang nasiraan ng bait na nanggaling sa pagamutan ng mga may problema sa pag-iisip. Iniisip nila sa kanilang mga sarili, “ Hindi ako isang baliw na tao kung kaya’t hindi makakabagabag sa akin ang kuwentong ito.” Sa kabaligtaran, ang patotoong ito ay may kinalaman sa ating lahat.


  Ang pag-unawa sa mga gawain at mga intensiyon ng iyong kaaway ay mahalaga para mapagtagumpayan ang pakikipaglaban.Kung nais mong manalo laban sa mga espiritu ng mga demonyo, kinakailangan mong malaman kung paano gumagalaw ang iyong kaaway. Nararapat mong malaman ang mga iniisip na plano ng kaaway laban sa iyo.


  
    Upang huwag kaming malamangan ni Satanas: sapagka’t KAMI AY HINDI HANGAL SA KANIYANG MGA LALANG.

  


  2 Mga Taga- Corinto 2:11


  
Kabanata 2




  
Kadiliman –– Ang Lungga ng mga Demonyo




  
    ...ang ating pakikibaka…laban sa mga namamahala ng KADILIMANG ito sa sanglibutan...

  


  Mga Taga- Efeso 6:12


  Ang kadiliman sa mundong ito ang tahanan ng mga espiritu ng demonyo. Ang kadiliman ang tumutukoy sa kapaligiran kung saan ang kasamaan ay lumalaganap. Si Satanas ang namumuno sa kadiliman sa mundong ito. Ang panlilinlang ay isang uri ng espiritual na kadiliman. Dahil ang kapaligiran ng panlilinlang ang pinamumugaran ng mga masasamang espiritu.


  Ang kadiliman ay ang kapaligiran ng panlilinlang kung saan kumikilos si Satanas. Ang ating talunang kaaway ay dumarami sa kailaliman ng kadiliman. Hindi siya magtatagumpay kapag tayo ay nasa liwanag. Ito ang dahilan kung bakit lubos na namumuhi si Satanas sa Salita ng Dios.


  Si Jesus ang Liwanag na pumupuksa sa impluwensiya ni Satanas sa mga tao. Siya ang Salita ng Dios. Ang Salita ng Dios ay isang liwanag na sumisikat sa kadiliman. Ang gawain ng demonyo ay lubos na nababawasan kung saan ang Salita ng Dios ay itinuturo.


  
    At ANG ILAW AY LUMILIWANAG SA KADILIMAN; at ito’y hindi napagunawa ng kadiliman.

  


  Juan 1:5


  Ang kapangyarihan ni Satanas laban sa iglesia ay maihahalintulad sa ilang mga digmaan at mga problemang pangkasalukuyan sa mundo. Kapag ang isang lubos na makapangyarihang hukbo ay lumaban sa isang hukbong mahina, kadalasan ay batid ng mas mahinang panig na hindi sila magtatagumpay sa isang bukas na pangkaraniwang digmaan. Kaya, nagtatago siya at lumalaban sa posisyon na tago, mapanlinlang at madilim. Ito ay kadalasang nagbubunga ng labanan ng gerilya at mga pagsalakay ng mga terorista.


  Isang halimbawa, ang hukbo ng bansang Israel ay malayong mas higit sa mga hukbo ng bansang Palestina; ang bansang Palestina at hindi magtatagumpay sa lakas ng hukbo ng bansang Israel. Sinasabi rin na ang bansang Israel ay may lakas nukleyar. Dahil ang bansang Palestina ay walang pag-asang magtagumpay, dinadaan na lamang nila ito sa pamamagitan ng sorpresang pagpapatiwakal na pagsalakay at pagsalakay ng mga terorista. Ang paghi-jack ng mga eroplano at pagpatay sa mga miyembro ng pangkat sa Olympic ay ilang mga halimbawa ng uri ng digmaan na ginagawa ng mahinang hukbo.


  Ang mga pagsalakay ng terorista kagaya noong Setyembre 11 ay iba pang mga halimbawa ng pagsalakay ng mahinang hukbo laban sa isang napakalakas na puwersa. Sa katulad na paraan, ang hukbo ng mga demonyo na nakahanay laban sa iglesia ay walang kalaban laban sa kapangyarihan ng Dios. Ang mga sandata ng ating pakikidigma ay makapangyarihan.


  
    ( Sapagka’t ang mga sandata ng aming pakikilaban ay hindi ukol sa laman, KUNDI SA HARAPAN NG DIOS AY MAY KAPANGYARIHANG gumiba ng mga kuta ;)

  


  2 Mga Taga-Corinto 10:4


  Si Satanas ay nanginginig kapag binibigkas ang pangalan ni Jesus. Ang mga demonyo ay nangangaligkig kapag tayo ay umaawit patungkol sa dugo. Kapag nakikita nila ang dugo, nilalampasan nila ito. Ang Salita ng Diyos ay isang malakas na sandata, na hihiwa at wawasak sa mga anghel na bumagsak mula sa langit at mga masasamang espiritu. Sa daigdig ng espiritu, tayo ang makapangyarihang nukleyar na lumalaban sa hukbo ng mga katutubo na nagwawasiwas ng mga sandata.


  Dahil hindi magtatagumpay si Satanas laban sa atin, ang pangunahing pagkilos niya ay sa pamamagitan ng mapanlinlang na mga paraan. Tinatawag ito ng Bibliya na “pandaraya ng diyablo”. Ang ating pinakadakilang pagsisikap kung gayon ay ang pagsisiwalat ng mga kaparaanan at mga panlilinlang ng ating mailap na kaaway.


  Paniwalaan man ito o hindi, ang isa sa pinakatagumpay na mga panlilinlang ng kaaway ay ang paniwalain ang mga tao na ang demonyo ay hindi totoo. Ang kamangha-manghang kasinungalingan na ito ay lubhang tagumpay at ginamit ito ng demonyo sa maraming hindi naniniwalang mga taga-Europa. Halos lahat ng mga bansa sa Europa ay naliligalig ng mga pulutong at mga pulutong ng mga demonyo. Ang mga malilinis na mga bangketa at mga makalumang mga kalsada na may lubos na maayos na mga gusali ay nililinlang ang mga di-espiritual na tao at iisipin nilang ang lahat ay nasa maayos na kalagayan. Naniniwala ako na ang Europa ang pinakamakasalanang kontinente sa mundong ito. Nasa kanila ang pinaka-imoral at walang pananampalatayang mga tao sa mundo. Ang demonyo ay tagumpay sa Europa dahil napaniwala niya ang mga tao na hindi siya umiiral. Sa makapangyarihang panlilinlang na ito, ay muling nagbalik ang Sodom at Gomora.


  Habang mas ibinubukas natin ang ating mga espiritual na mga mata, ay mas higit na malalantad ang mga pandaraya ng demonyo.


  
Kabanata 3




  
Ang Kapangyarihan ni Cristo ang Haharap sa Gawain ng Demonyo Ngayon




  
    Si Jesucristo ay siya ring kahapon, at NGAYON, at magpakailanman.

  


  Hebreo 13:8


  Si Jesucristo ay siya ring kahapon, ngayon at magpakailanman. Ang isa sa karaniwang mga bagay na nakita ko sa ilalim ng araw (sa mundo) ay kung ano ang nangyayari kapag nagtagpo ang magkaibigan na hindi nagkita ng maraming mga taon. Sila’y magtatawanan, magkukuwentuhan, at kung minsa’y mag-iinuman.


  Matapos ang isang sandali, pangkaraniwang sasabihin ng isa sa isa, “ Alam mo, hindi ka nagbago. Ganiyan pa rin ang iyong ngiti. Ganiyan pa rin ang iyong pagtawa.”


  Ipinagpatuloy niya, “ Kinukuwento mo pa rin ang mga dating bagay na sinasabi mo.”


  Ganito pa ang sinabi niya, “ Ang Panginoon pa rin ang sinasabi mo. Tila ba hindi pa rin nababawasan ang matinding interes mo sa pagdadala ng mga kaluluwa sa Panginoon. Nangangaral ka pa rin sa mga bus at sa mga krusada.”


  Katotohanan na hindi bihira sa isang tao na makita ang kanyang kaibigan pagkalipas ng maraming taon at sabihin ng ganito, “Hindi ka pa rin nagbabago, malakas ka pa ring kumain.”


  Bakit nasasabi ito ng mga tao sa bawa’t isa, HIndi ka pa rin nagbabago, kagaya k a rin ng dati?”


  Ang sagot ay simple lamang. Kapag ang isang tao ay ginagawa pa rin ang mga dati niyang ginagawa, sinasabi na hindi pa rin siya nagbabago; kagaya pa rin siya ng dati.


  Si Jesuscristo ay siya rin kahapon at ngayon. Bakit Siya pa rin kahapon, ngayon at magpakailanman? Ang kasagutan ay simple. Ginagawa Niya ang mga bagay na dati Niyang ginagawa noong mga nakalipas na taon. Ilang taon na ang nakalipas, pinagaling Niya ang mga maysakit at nagpalayas ng mga demonyo. Hanggang ngayon ay pinagagaling Niya ang mga maysakit at nagpapalayas ng mga demonyo. Sa nakalipas na mga taon, bumisita Siya sa mga tahanan ng mga tao at sila’y pinagpala. Hanggang ngayon, bumibisita pa rin Siya sa ating mga tahanan at tayo ay pinagpapala. Binuhay Niyang muli ang patay dalawang libong taon na ang nakalipas at hanggang ngayon ay bumubuhay pa rin Siya ng patay. Siya ay siya pa rin. Tanggapin ninyo ito! Paniwalaan ninyo ito ngayon! Tunay na hindi Siya nagbago!


  Ibig Niyang gawin ang mga bagay na dati Niyang ginagawa. Iyan ang katangian ng gawain ni Cristo. Nasaksihan ko nang personal na nagpagaling ang Panginoong Jesus ng maysakit at nagpalayas ng mga demonyo sa panahong ito. Hindi Siya nagbago. Huwag hayaang linlangin ka ng demonyo. Ang mga bagay na binabasa mo sa Bibliya ay totoo at nangyayari pa rin sa kasalukuyan. Ang isa sa pinakamataas na uri ng panlilinlang ay ang isipin na ang Bibliya ay isa lamang aklat ng kasaysayan na nagsasalarawan ng mga himala ng isang panatikong Hudyo na walang kahalagan sa makabago at lipunan na pinatatakbo ng kompyuter.


  Mayroon mga baliw pa rin na mga tao na kagaya ng baliw na lalaki sa Gadara at pinagagaling pa rin ni Jesus ang mga taong may ganitong kalagayan. Marami pa ring mga epileptiko na nagkukumbulsiyon at bumubula ang bibig. Ang kapangyarihan ni Jesus ay nagpapagaling pa rin sa mga taong kagaya nuon. Napakaraming mga babae na may problema sa pangsakit ng mga kababaihan kagaya ng babaeng dinudugo. Pinapagaling pa rin ni Jesus ang mga sakit na ganitong uri. Maraming mga bulag na tao ngayon sa mundo. Mayroon nang mga paaralan para sa mga bulag. Si Jesucristo ay nagpapagaling ng mga bulag sa panahong ito. Nakita ko ang mga bulag na taong tumanggap ng kanilang paningin sa aking gawain sa Panginoon. Maraming mga lumpong tao sa mundo. Si Jesus ay nagpapagaling pa rin ng ganoong mga tao.


  Hindi ba nakagugulat isipin na ang mga problema ay kagaya pa rin ng dati? Ang mga problemang kumaharap sa sangkatauhan dalawang libong taon na ang nakalipas ay kagaya pa rin ng dati. Bagama’t marami nang makabagong pagsulong sa medisina, hindi pa rin nawawala ang mga problemang ito. Masarap isipin na si Jesus ay nagpapagaling pa rin hanggang sa ngayon. Habang binabasa mo ang aklat na ito, asahan mo na ang kapangyarihan ni Cristo ang haharap sa mga masasamang kapangyarihan ni Satanas sa iyong buhay.

